Ole Donner (DF), 1998-06-11:
Vi hører med til den kreds, som regeringen ikke umiddelbart har villet drøfte sagen med, men jeg vil gerne sige, at vi alligevel er positive over for aftalen.
Vi har altid haft det princip, at de spilleindtægter, der kommer, fortrinsvis skal gå til idrætten og til sporten i al almindelighed, og det princip holder vi fast i.
Men der er alligevel også her fra flere ordførere blevet givet udtryk for, at man godt vil drøfte selve fordelingen lidt mere i udvalget.
Vi ville selvfølgelig også meget gerne have været med ved bordet, da man talte om det, men det har vi så ikke været.
Vi håber fremover at kunne komme med i de forhandlinger.
Vi er specielt meget positive over for den del af lovforslaget, som omhandler spil på cykelløb.
Det var sådan, at jeg i efteråret på Dansk Folkepartis vegne fremsatte et beslutningsforslag om, at der blev mulighed for at følge vores cyklehelte i Tour de France m.v., og vi er meget tilfredse med, at der nu bliver en mulighed inden for Tipstjenesten for også at udbyde det spil, så vi kan holde alle de spilleindtægter på dansk grund.
Alle ved, at der spilles for meget store summer.
Man anslår alene Tour de France til 20 mio., og de gik før til engelske bookmakere, som staten ikke havde mulighed for at beskatte undtagen dem, der opgav, at de har vundet.
Vi har tidligere lavet undersøgelser om det.
Dengang vi afskaffede skatten på totalisatorgevinster, kunne den daværende skatteminister kun oplyse, at så vidt han kunne se, var der ikke nogen, der tog dem til indtægt alligevel.
Derfor fik vi lavet en smart ordning med, at alle større gevinster blev beskattet ude på travbanen, inden de blev udbetalt.
Og det var en god ordning, vi fik lavet dengang.
Jeg kan huske, at den nuværende skatteminister var medlem af udvalget, da vi lavede den, og det var vi meget positive over for. Så har jeg et spørgsmål til skatteministeren
: I de seneste år har der været mange og lange forhandlinger mellem Skatteministeriet, de daværende skatteministre og hestesporten i Danmark, og de har gået på, at hestesporten har et meget stort ønske om at få lov til at spille over grænserne, specielt i de nordiske lande.
Og når jeg taler så varmt for det, er det, fordi der er kæmpeomsætninger på hestespil i de nordiske lande.
Dér er det sådan, at man på en aften rent faktisk spiller for lige så meget, som man spiller for i en måned i Danmark, og det ville kunne give nogle indtægter til dansk travsport og galopsport og ridesport, som ville kunne være med til at forbedre forholdene for dem, sådan at de måske ikke havde så stort et behov for de tipsmidler, som de får i øjeblikket.
Derfor spørger jeg skatteministeren om det, og jeg har forståelse for, at man måske ikke her i dag kan svare på det, men så vil jeg selvfølgelig stille et spørgsmål til ministeren igennem udvalget.
Men jeg ville meget gerne have, at ministeren overvejede, om der var en mulighed for det.
Ellers er det givet, at det vil komme op igen til efteråret,
men nu har vi jo fat i lovkomplekset omkring de her spilleformer, og så mener jeg, at det kunne være en god idé. Forud for valget var jeg sammen med den nuværende trafikminister og fru Elisabeth Arnold fra De Radikale og hr. Peter Brixtofte fra Venstre i en debatudsendelse på DK4
, og jeg ved også, at hr. Brian Mikkelsen fra De Konservative var med i et lignende vælgermøde, og alle disse partier gav forud for folketingsvalget deres tilslutning til dette ønske fra dansk hestesport, og hr. Peter Brixtofte gik så vidt, at han sagde, at hvis de kom i regering, ville de klare det inden for 100 dage, og det var selvfølgelig meget fint, men nu er vi lige ved at kunne opfylde de samme betingelser her, hvis vi kunne blive enige om det.
Så jeg vil bare bede ministeren om at overveje den sag.